Document ID: /roh_data/filtered/fineweb-2-filterrobots_roh.jsonl.gz/69232

Sontga messa cun il sacrament dall’uncziun
Mesjamna, ils 14 da mars
allas 14.00 uras
Cordial beinvegni a tuttas parochianas e tuts parochians al survetsch divin cun il sacrament dall’uncziun. L’uncziun vul porscher forza, confiert e speronza ella veta da mintgagi, denton era perseveronza en gis da malsogna e maldispostadad.
Suenter messa porscha l’Uniun da dunnas caffè e petta en la fermata.
In cordial engraziament allas gidontras pigl engaschi.
Dumengia da suppa
Dumengia, ils 18 da mars
suenter messa
Suenter il survetsch divin selegrein nus da s’entupar cun Vus en la fermata tier quella tschavera communabla.
Dieus paghi al Cussegl pastoral ed a tut quels che segidan sin ina moda ni l’autra en favur dalla campagna da cureisma.
Collecta da Pastgas
Mesjamna, ils 28 da mars
il suentermiezgi
Era uonn lein nus s’engaschar avon Pastgas per affons en pitgiras e rimnar per l’instituziun caritativa Terre des Hommes.
Ils affons rimnan la mesjamna suentermiezgi amiez il vitg sco era ellas casadas.
Sco segn d’engrazieivladad per Vies sustegn retscheveis Vus in iev da Pastgas ch’ils affons dallas scolettas e da scola han colurau. Tgi che vul segidar activamein astga bugen dar culs affons da scola ovs da Pastgas per parter ora.
Sperond sin grond success engraziein nus gia ordavon per Vies sustegn.
Affons dallas scolettas e da scola, catechetas e gidontras
Devoziun per ils affons e lur mummas
Margis, ils 3 d’avrel
allas 16.00 uras
Tema: La davosa gaglina (Elisabeth Brunner)
En la devoziun udin nus la historia dalla davosa gaglina. Lisa cumpra quater gaglinas. L’emprema ei fetg biala, la secunda ei sperta da cuorer, la tiarza craschla bein e la quarta, la davosa? Gie lezza – ei nuot speziala. Quei tratga ella silmeins. Tschellas laian era sentir quei ella. Mo cu il tgiet vegn en gagliner, vegn tut auter.
Jesus sa sco quei ei, era el ei vegnius stuschaus dalla vart. Jesus ha plascher sche nus essan buns in cun l’auter.
Cordial beinvegni a pign e grond.
Radunonza generala dalla pleiv roman-catolica
Vendergis, ils 6 d’avrel
allas 20.15 uras en la fermata
Nus envidein cordialmein tuttas parochianas e tuts parochians alla radunonza generala.
In cordial engraziament a tuttas e tuts ch’ein adina puspei promts da segidar en fatgs da nossa pleiv. Ei legrass nus zun fetg sche nus astgassen beneventar ulteriuras persunas che fussan promptas da tonscher maun en survetschs che pertuccan nossa pleiv.
Il quen annual dalla pleiv san ins retrer tier il cassier dalla pleiv, Aluis Caduff.
Nus sperein sin stedia participaziun ed engraziein gia ordavon per Vies interess.
Dumengi’alva
Dumengia, ils 8 d’avrel
allas 10.00 uras a laax
La fiasta dall’emprema sontga Communiun ha liug uonn a Laax cun ils suandonts premcommunicants:
Anastasia Baselgia, Lara Casutt, Marvin Casutt, Clau-Martin Eberhard, Siam Marley Lombriser, Iara Ribeiro Costa, Francisco Varino Rodrigues e Jon Welti.
Nus engraziein cordialmein alla catecheta Stefanie Kälin per la breigia ed igl engaschi da preparar bein nos affons per la fiasta dall’emprema sontga Communiun.
Da cor giavischein nus a nos premcommunicants e lur famiglias ina biala fiasta.